b"\n_START_ARTICLE_\n\xc3\x92scar Espl\xc3\xa0 i Triay\n_START_SECTION_\nBiografia\n_START_PARAGRAPH_\nEl 1903 es trasllad\xc3\xa0 a Barcelona per estudiar enginyeria industrial i filosofia en la Universitat de Barcelona, per\xc3\xb2 s'inici\xc3\xa0 de molt jove en el m\xc3\xb3n de la m\xc3\xbasica sota el mestratge de Juan Latorre. Ingress\xc3\xa0 el 1904 al Conservatori Superior del Liceu. L'obtenci\xc3\xb3 d'un premi de composici\xc3\xb3 el 1911 va fer que es decant\xc3\xa9s definitivament per la m\xc3\xbasica i complet\xc3\xa0 els estudis primer a Munic, on conegu\xc3\xa9 Max Reger, i despr\xc3\xa9s a Par\xc3\xads, on fou alumne de contrapunt i composici\xc3\xb3 de Camille Saint-Sa\xc3\xabns. Guany\xc3\xa0 el primer premi de composici\xc3\xb3 en el concurs internacional de Viena (1911) amb Suite llevantina, per a orquestra._NEWLINE_A partir del 1930 fou professor del Conservatori de M\xc3\xbasica de Madrid i entre el 1931 i el 1936 on aconsell\xc3\xa0 al compositor Gustavo Pittaluga, presid\xc3\xad la Junta Nacional de M\xc3\xbasica. Despr\xc3\xa9s de la Guerra Civil espanyola es trasllad\xc3\xa0 a Brussel\xc2\xb7les; el 1946 fou nomenat director del Laboratori Musical Cient\xc3\xadfic d'aquella ciutat i el 1948 la UNESCO li encarreg\xc3\xa0 un estudi sobre l'establiment del diapas\xc3\xb3 est\xc3\xa0ndard._NEWLINE_El 1951 va tornar de l'exili. L'any seg\xc3\xbcent ingress\xc3\xa0 a l'Reial Acad\xc3\xa8mia de Belles Arts de San Fernando. El 1956 \xc3\xa9s elegit membre de l'Acad\xc3\xa9mie des Beaux-Arts de l'Institut de France i el mateix s'establ\xc3\xad el Premi Internacional de M\xc3\xbasica \xc3\x92scar Espl\xc3\xa0. El 1962 fou nomenat director del Conservatori de M\xc3\xbasica \xc3\x92scar Espl\xc3\xa0 d'Alacant._NEWLINE_Membre del consell internacional de la Unesco i president de la secci\xc3\xb3 espanyola de la Societat Internacional per la M\xc3\xbasica Contempor\xc3\xa0nia, Espl\xc3\xa0 fou un exemple poc com\xc3\xba de m\xc3\xbasic amb diferents carreres universit\xc3\xa0ries. Persona cosmopolita i d'ampla cultura, va cultivar tamb\xc3\xa9 acuradament l'amistat d'altres artistes de la seua terra, com ara l'escriptor Gabriel Mir\xc3\xb3 i el pintor Emilio Varela, amb els quals forma un trio de creadors excepcionals que va marcar una \xc3\xa8poca sense parang\xc3\xb3 a la Hist\xc3\xb2ria de l'art alacant\xc3\xad."